钦定古今图书集成/明伦汇编/官常典/第585卷 > 《遣巡抚使敕》贾至
## 钦定古今图书集成/明伦汇编/官常典/第585卷 > 《遣巡抚使敕》贾至

敕：“厄运者，天地之时也；理乱者，人君之政也。是以轩
辕不能止《蚩尤》之患，帝舜不能无《有苗》之征，盖在于
人君修德行以除之也。顷者羯贼开衅，乱常干纪，诱
胁戎卒，窃弄边兵，九有之人，罹其凶害。当战争之地，
则肌骨多毙于锋镝；在遐逖之方，则杼轴其空于征
赋。离乡去国，弃业抛家，契阔冻馁，飘飖畏逼。朕每永
念，心折涕零。是用严奉睿谟，恭行天罚，躬被介胄，大
率戎夷，扫清中原，诛斩蛇豕。岂朕薄德，能建功业？盖
人心竭节于本朝，而戮力于寇难也。所以给其优复，
减其赋税，省其聚敛，息其征徭，赈其匮乏，宥其罪戾，
实其仓廪，舍其迹悬，养其伤痍，赗其死事，将使万姓，
永登仁寿。”犹虑抚字尚阙，疾苦未除，于是分遣使臣，
亲访闾里。夫人君高居大位，非可以目遍四海，耳周
八极，必仗贤能以广其视听。而今使臣咸未称职，多
僶俛经略，未尽至公，致令远人冤不上达，而弊不下
去。今择朝端忠贞仁惠之士，饮冰乘驿，巡抚四方。其
有政教烦苛，敕令不便，妨于耕稼，害于蚕桑，征货于
人，无逾小大，咨尔兆庶，必闻于使。又有官吏邪慝，豪
猾侵渔，扰于黎甿，冒于货贿，尚无隐也，当悉以闻。但
当以万姓心为心，苍生寿为寿，毋成独贤自圣而为
理，舍暴惠奸而堕人。率土之滨，宜知朕意。